钦定古今图书集成/明伦汇编/氏族典/第121卷 > 陈尧咨
## 钦定古今图书集成/明伦汇编/氏族典/第121卷 > 陈尧咨

按《宋史陈尧佐传》：“尧佐弟尧咨，字嘉谟，举进士第一，
授将作监丞，通判济州。召为秘书省著作郎、直史馆，
判三司度支句院，始合三部句院兼总之。擢右正言、
知制诰。崇政殿试进士，尧咨为考官，三司使刘师道
属弟几道以试卷为识验，坐贬单州团练副使，复著
作郎、知光州。寻复右正言、知制诰、知荆南，改起居舍”
人、同判吏部流内铨，改右谏议大夫、集贤院学士，以
龙图阁直学士、尚书工部郎中知永兴军。长安地斥
卤，无甘泉，尧咨疏龙首渠注城中，民利之。然豪侈不
循法度。尝以气凌转运使乐黄目，黄目不能堪，求解
去，遂徙尧咨知河南府。既而有发尧咨守长安不法
者，削职徙邓州。才数月，复知制诰。尧咨性刚戾，数被
挫，忽忽不自乐。还判登闻检院，复龙图阁直学士。坐
失举，降兵部员外郎。丧母，起复工部郎中、龙图阁直
学士。会灵观副使边臣飞奏唃厮啰立文法，召蕃部
欲侵边，以为陕西缘边安抚使。再迁右谏议大夫、知
秦州，徙同州。以尚书工部侍郎权知开封府，入为翰
林学士。以先朝初榜甲科，特诏班旧学士蔡齐之上换宿州观察使、知天雄军，位丞郎上。尧咨内不平，上
章固辞，皇太后特以只日召见，敦谕之，不得已拜命。
自契丹修好，城壁器械久不治，尧咨葺完之。然须索
烦扰，多暴怒，列军士持大梃侍前，吏民语不中意，立
至困仆。以安国军节度观察留后知郓州。建请浚新
河自“鱼山至下杷以导积水。”拜武信军节度使、知河
阳，徙澶州，又徙天雄军。卒，赠太尉，谥康肃。尧咨以气
节自任，工隶书，善射，尝以钱为的，一发贯其中。